APSTIPRINĀTS

Ar Latvijas Kultūras akadēmijas

rektora rīkojumu Nr. 1.5/70

2024. gada 25. oktobrī

**Latvijas Kultūras akadēmijas**

**Doktorantūras skolas nolikums**

1. **Vispārīgie jautājumi**
   1. Latvijas Kultūras akadēmijas (turpmāk – Akadēmija) Doktorantūras skola ir Akadēmijas struktūrvienība, kas ir izveidota saskaņā ar Augstskolu likuma 25.2 pantu un 25.3 pantu un citiem Latvijas Republikas tiesību normatīvajiem aktiem un darbojas saskaņā ar Augstskolu likumu, Akadēmijas Satversmi, Akadēmijas Senāta lēmumiem, Akadēmijas rektora rīkojumiem un šo Latvijas Kultūras akadēmijas Doktorantūras skolas (turpmāk – Doktorantūras skola) nolikumu (turpmāk – Nolikums), kā arī citiem normatīvajiem aktiem.
   2. Lēmumu par Doktorantūras skolas dibināšanu, reorganizāciju vai likvidēšanu pieņem Akadēmijas padome. Doktorantūras skolas Nolikumu apstiprina Akadēmijas rektors.
   3. Doktorantūras skolas nosaukums angļu valodā: *Doctoral School of the Latvian Academy of Culture*.
2. **Doktorantūras skolas uzdevumi**
   1. Atbilstoši Augstskolu likumam, Doktorantūras skolai ir šādi uzdevumi:
      1. piesaistīt reflektantus uzņemšanai atklātā konkursā uz vakantām studiju vietām doktora studiju programmās, tostarp kopīgajās doktora studiju programmās;
      2. organizēt licencētas vai akreditētas doktora studiju programmas, kā arī kopīgās doktora studiju programmas īstenošanu, tostarp sadarbībā ar citām doktorantūras skolām un doktorantūras skolas sadarbības partneriem;
      3. nodrošināt un uzraudzīt promocijas darbu vai doktora teorētisko pētījumu un mākslinieciskās jaunrades darbu vadīšanu un recenzēšanu saskaņā ar Latvijas Republikas tiesību normatīvajiem aktiem un Nolikumu;
      4. ierosināt sasaukt Akadēmijas Promocijas padomes sēdes promocijas darbu izskatīšanai un virzīšanai uz aizstāvēšanu;
      5. organizēt valsts pārbaudījumu komisijas izveidi, kā arī nodrošināt tās darbu;
      6. veicināt finansējuma piesaisti un nodrošināt tā plānošanu un sadali doktora studiju programmu īstenošanai un Doktorantūras skolas darbībai;
      7. nodrošināt doktorantūras studijām nepieciešamo prasmju apguves pieejamību studiju kursu ietvaros;
      8. organizēt un attīstīt sadarbības iespējas ar citām doktorantūras skolām;
      9. veicināt starpnozaru pētniecisko pieeju izmantošanu doktora studiju programmās;
      10. nodrošināt doktorantu mobilitātes atbalstu doktorantiem;
      11. nodrošināt karjeras atbalstu doktorantiem, ņemot vērā viņu individuālos mērķus un motivāciju, kā arī situāciju darba tirgū;
      12. izveidot un uzturēt Doktorantūras skolas lietvedību saskaņā ar Akadēmijas nomenklatūru.
   2. Doktorantu personas lietas:
      1. ar studijām saistītās tiek kārtotas un glabātas Studiju departamentā Akadēmijā noteiktajā kārtībā;
      2. ar darba līgumu saistītās tiek kārtotas un glabātas Finanšu un personāla vadības departamentā Akadēmijā noteiktajā kārtībā.
   3. Doktorantūras skola pilda savus uzdevumus, sadarbojoties ar Akadēmijas struktūrvienībām, citām valsts un pašvaldību institūcijām, Eiropas Savienības institūcijām, starptautiskām un nevalstiskām organizācijām, sociālajiem partneriem un citām juridiskām personām.
3. **Doktorantūras skolas pārvaldība**
   1. Doktorantūras skola darbojas Akadēmijas zinātņu prorektora padotībā.
   2. Doktorantūras skolu vada Doktorantūras skolas vadītājs (turpmāk – vadītājs), kas rīkojas saskaņā ar Nolikumu un citiem normatīvajiem aktiem.
   3. Lēmumu par vadītāja apstiprināšanu amatā pieņem un darba līgumu ar vadītāju slēdz Akadēmijas rektors.
   4. Doktorantūras skolas vadītāja un darbinieku, tai skaitā zinātniskā sekretāra un vecākā lietveža, pienākumus, atbildību un tiesības nosaka Darba likums, Nolikums, amatu apraksti un darba līgumi.
   5. Vadītājs savas kompetences ietvaros:
      1. vada un organizē Doktorantūras skolas darbu un nodrošina tās darbības nepārtrauktību;
      2. iesaka Doktorantūras skolas pārvaldības struktūru, personāla kompetenci un atbildību;
      3. pieņem lēmumus par Doktorantūras skolas darbības jautājumiem, kas ir saistoši Doktorantūras skolas darbiniekiem;
      4. atbild par Doktorantūras skolas uzdevumu izpildi;
      5. atbild par Doktorantūras skolas lietvedību un nomenklatūras uzturēšanu, atbilstoši Akadēmijā noteiktajai kārtībai;
      6. ir tiesīgs sniegt priekšlikumus Doktorantūras skolas un Akadēmijas radošās, akadēmiskās, saimnieciskās darbības uzlabošanai.
4. **Doktorantūras skolas padome**
   1. Doktorantūras skolas padome (turpmāk – Padome) ir koleģiāla Akadēmijas institūcija, kas risina ar doktorantūras studijām Akadēmijā saistītus jautājumus.
   2. Lēmumu par Padomes sastāva apstiprināšanu uz diviem gadiem pieņem Akadēmijas rektors.
   3. Padomes sastāvā iekļauj locekļus no Akadēmijas personāla ar zinātnes doktora grādu vai profesionālo doktora grādu mākslās.
   4. Padomes sastāvā ir septiņi locekļi:
      1. Akadēmijas zinātņu prorektors;
      2. Akadēmijas studiju prorektors;
      3. Doktorantūras skolas vadītājs;
      4. četri locekļi, kas vada promocijas darbus, doktora teorētiskos pētījumus vai mākslinieciskās jaunrades darbus vai docē akadēmiskajā vai profesionālajā doktorantūras studiju programmā Akadēmijā, ir iesaistīti Akadēmijas Kultūras un mākslu institūta darbībā un pārstāv dažādas pētniecības jomas;
   5. Padome no savu locekļu vidus izvirza un ievēl vadītāju un vietnieku. Padomes vadītājs vada Padomes sēdes. Padomes vadītāja prombūtnē Padomes sēdes vada Padomes vadītāja vietnieks.
   6. Padomes sekretāra funkcijas pilda Doktorantūras skolas zinātniskais sekretārs. Sekretāram Padomes darbā nav lēmēja balsstiesības.
   7. Ja Padomes loceklis ir ilgstošā prombūtnē, rektors var lemt par Padomes locekļa aizvietošanu uz prombūtnes laiku. Ja Padomes loceklis savu darbību Padomē pārtrauc pirms termiņa, viņa vietā rektors apstiprina citu Padomes locekli.
   8. Padomei ir šādi uzdevumi:
      1. lemt par doktorantūras studiju programmu plānojumu, docētājiem, tai skaitā viesdocētāju piesaisti, un studiju kursu aprakstiem;
      2. izstrādāt un/vai izvērtēt ar doktorantūru saistītus nolikumus un citus reglamentējošus dokumentus;
      3. veikt uzņemšanas komisijas pienākumus uzņemšanai doktorantūras studiju programmās un izvērtēt pretendentu atbilstību studijām doktorantūrā;
      4. apstiprināt doktorantu promocijas darbu tēmas, zinātniskos vadītājus un recenzentus pirms promocijas posmā;
      5. apstiprināt mākslinieciskās jaunrades darbu projektu un ar to saistīto teorētisko pētījumu tēmas, vadītājus un recenzentus;
      6. izvērtējot studiju rezultātu atbilstību doktorantu individuālajiem studiju plāniem ar sasniedzamajiem progresa rādītājiem, ieteikt doktorantus pārcelšanai nākamajos kursos, stipendijai vai atskaitīšanai;
      7. vērtēt doktorantu promocijas darbus un to daļas, kā arī mākslinieciskās jaunrades darbu projektus un ar to saistītos teorētiskos pētījumus un to daļas un noteikt doktorantu gatavības pakāpi promocijas darba aizstāvēšanai vai valsts pārbaudījumu kārtošanai;
      8. virzīt promocijas darbus izskatīšanai Promocijas padomes sēdē un promocijas procesa uzsākšanai un mākslinieciskās jaunrades darbus un ar to saistītos teorētiskos pētījumus – izskatīšanai valsts pārbaudījumu komisijā.
   9. Lēmumu par Padomes sēdes sasaukšanu pieņem Padomes vadītājs vai vadītāja vietnieks. Informāciju par Padomes sēdes sasaukšanu nosūta Padomes sekretārs.
   10. Padomes sēde uzskatāma par lemttiesīgu, ja tajā piedalās ne mazāk kā četri locekļi, to skaitā Padomes vadītājs vai vadītāja vietnieks.
   11. Padomes sēde var notikt, izmantojot tiešsaistes videokonferenci (attēla un skaņas pārraide reālajā laikā).
   12. Padomes sēdes ir atklātas, ja Padome katrā konkrētā gadījumā nelemj citādi.
   13. Padome pēc nepieciešamības uz tās sēdēm pieaicina ar doktorantūras studiju programmām un doktora grāda ieguvi saistīto Akadēmijas personālu.
   14. Padome lemj atklāti balsojot, ja Padome nenosaka citu lemšanas kārtību. Ja balsu skaits ir vienāds, noteicošā ir Padomes vadītāja balss, Padomes vadītāja prombūtnē noteicošā ir Padomes vadītāja vietnieka balss.
   15. Padomes sēdes tiek protokolētas, sēžu protokolus apstiprina Padomes vadītājs vai Padomes vadītāja vietnieks un paraksta Padomes sekretārs, un tos reģistrē un glabā atbilstoši Akadēmijas nomenklatūrai. Ar sēžu protokoliem tiesīgas iepazīties visas ieinteresētās personas.
   16. Padomes sēdes notiek ne retāk kā trīs reizes akadēmiskajā gadā.
   17. Padomes sēde tiek izsludināta ne vēlāk kā desmit dienas pirms sēdes. Padomes sēdē izskatāmos jautājumus un dokumentus Padomes sekretārs locekļiem nosūta pirms sēdes.
5. **Noslēguma noteikumi**
   1. Studiju kārtību akadēmiskajā doktora studiju programmā “Mākslas” nosaka nolikums “Par studijām akadēmiskajā doktora studiju programmā “Mākslas””.
   2. Valsts pārbaudījumu kārtību profesionālajā doktora studiju programmā “Mākslas” nosaka Nolikums par valsts pārbaudījumiem un valsts pārbaudījumu komisiju profesionālajā doktora studiju programmā “Mākslas”.
   3. Promocijas kārtību Akadēmijā attiecībā uz zinātnes doktora grāda (Ph.D.) piešķiršanu, tai skaitā promocijas padomes veidošanas un promocijas kārtību, nosaka Nolikums par promociju Latvijas Kultūras akadēmijā.
   4. Nolikums stājas spēkā 2024. gada 25. oktobrī.